CELEX: 62021CN0675
Language: el
Date: 2021-11-10 00:00:00
Title: Υπόθεση C-675/21: Αίτηση προδικαστικής αποφάσεως την οποία υπέβαλε το Supremo Tribunal de Justiça (Πορτογαλία) στις 10 Νοεμβρίου 2021 — Strong Charon, Soluções de Segurança, S.A. κατά 2045-Empresa de Segurança, S.A., FL

4.4.2022   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 148/9
            
         
      Αίτηση προδικαστικής αποφάσεως την οποία υπέβαλε το Supremo Tribunal de Justiça (Πορτογαλία) στις 10 Νοεμβρίου 2021 — Strong Charon, Soluções de Segurança, S.A. κατά 2045-Empresa de Segurança, S.A., FL
      (Υπόθεση C-675/21)
      (2022/C 148/13)
      Γλώσσα διαδικασίας: η πορτογαλική
      
         Αιτούν δικαστήριο
      
      Supremo Tribunal de Justiça
      
         Διάδικοι στην υπόθεση της κύριας δίκης
      
      
         Αναιρεσείουσα: Strong Charon, Soluções de Segurança, S.A.
      
         Αναιρεσίβλητες: 2045-Empresa de Segurança, S.A., FL
      
         Προδικαστικά ερωτήματα
      
      
                  1.
               
               
                  Εξακολουθεί να ισχύει ότι η έλλειψη συμβατικού δεσμού μεταξύ διαδοχικών παρόχων υπηρεσιών συνιστά ένδειξη ότι δεν πραγματοποιήθηκε καμιά μεταβίβαση κατά την έννοια της οδηγίας 2001/23/ΕΚ (1), παρότι, όπως και οι λοιπές ενδείξεις, δεν είναι καθοριστική αυτή καθεαυτήν και δεν πρέπει να λαμβάνεται υπόψη μεμονωμένα (απόφαση της 11ης Μαρτίου 1997, Ayse Süzen, C-13/95, σκέψη 11); (2)
                  
               
            
                  2.
               
               
                  Σε δραστηριότητα όπως οι υπηρεσίες ιδιωτικής ασφάλειας βιομηχανικών εγκαταστάσεων, όπου ο νέος πάροχος υπηρεσιών ανέλαβε μόνον έναν από τους τέσσερις εργαζομένους της οικονομικής μονάδας (ήτοι, δεν ανέλαβε την πλειονότητα των εργαζομένων), δεν υπάρχουν πραγματικά στοιχεία τα οποία μπορούν να οδηγήσουν στο συμπέρασμα ότι ο εν λόγω εργαζόμενος διέθετε τέτοιες ειδικές δεξιότητες και γνώσεις ώστε να μπορεί να υποστηριχθεί ότι μεταβιβάστηκε στον πάροχο υπηρεσιών σημαντικό τμήμα του προσωπικού, από απόψεως δεξιοτήτων, και δεν μεταβιβάστηκαν άυλα αγαθά, μπορεί να συναχθεί ότι δεν υφίσταται μεταβίβαση οικονομικής οντότητας, ακόμη και όταν ο πελάτης εξακολουθεί να θέτει στη διάθεση του νέου παρόχου υπηρεσιών ορισμένα στοιχεία εξοπλισμού (συναγερμούς, κλειστό κύκλωμα τηλεόρασης, υπολογιστή), λαμβανομένων υπόψη, αφενός, της σχετικά μικρής οικονομικής αξίας της επένδυσης που συνιστά ο εν λόγω εξοπλισμός στο σύνολο της πράξης και, αφετέρου, του γεγονότος ότι δεν θα ήταν εύλογο, από οικονομικής απόψεως (απόφαση της 27ης Φεβρουαρίου 2020, Grafe και Pohle, C-298/18, σκέψη 32) (3), να ζητηθεί από τον πελάτη η αντικατάστασή του;
               
            
                  3.
               
               
                  Εάν «το ζήτημα αυτό πρέπει να εκτιμάται in concreto από το εθνικό δικαστήριο με γνώμονα τα κριτήρια που έχει διατυπώσει το Δικαστήριο ([…] απόφαση της 7ης Αυγούστου 2018, Colino Sigüenza, C-472/16, EU:C:2018:646, σκέψη 45 (4), [και απόφαση Grafe και Pohle, σκέψη 27]) και τους σκοπούς που επιδιώκει η οδηγία 2001/23, οι οποίοι εκτίθενται, ιδίως, στην αιτιολογική της σκέψη 3», πρέπει να ληφθεί υπόψη ότι «η οδηγία 2001/23 δεν έχει αποκλειστικό σκοπό τη διαφύλαξη, σε περίπτωση μεταβίβασης επιχείρησης, των συμφερόντων των εργαζομένων, αλλά επιδιώκει τη διασφάλιση δίκαιης ισορροπίας μεταξύ των συμφερόντων τους, αφενός, και των συμφερόντων του διάδοχου, αφετέρου» (απόφαση της 26ης Μαρτίου 2020, ISS Facility Services NV, C-344/18 (5), σκέψη 26, στην οποία επαναλαμβάνεται η κρίση που είχε διατυπωθεί με την απόφαση της 18ης Ιουλίου 2013, Alemo-Herron, C-426/11, σκέψη 25); (6)
                  
               
            
         (1)  Οδηγία 2001/23/ΕΚ του Συμβουλίου, της 12ης Μαρτίου 2001, περί προσεγγίσεως των νομοθεσιών των κρατών μελών, σχετικά με τη διατήρηση των δικαιωμάτων των εργαζομένων σε περίπτωση μεταβιβάσεων επιχειρήσεων, εγκαταστάσεων ή τμημάτων εγκαταστάσεων ή επιχειρήσεων (ΕΕ 2001, L 82, σ. 16).
      
         (2)  EU:C:1997:141
      
         (3)  EU:C:2020:121
      
         (4)  EU:C:2018:646
      
         (5)  EU:C:2020:239
      
         (6)  EU:C:2013:521